لاہور: چیئرمین تحریک انصاف عمران خان پارینے کہ تینے زرگزران نا چمپئن تکوک آک ملکی زرگزران ءِ برباد کریر‘ اینو خن تے تینا ڈکنگ اٹی ءُ۔ مسکوہی وزیراعظم عمران خان پارٹی راہشون شہباز گل تون لاہور اٹ اوڑدہی کرے‘ ہراٹی ملکی سیاسی حالیت آتا جاچ ءِ ہلنگا‘ دا وخت آ پی ٹی آئی نا چیئرمین پارے کہ کبینی لس الس نا زند ءِ عذاب کرینے‘ حکمرانک لس الس نا مون آ بننگ کپسہ‘ کبینی نا جن بے قابو مسنے‘ ہر پاکستانی ءِ سماءِ کہ سیاسی مخالف آک گچین کاری تیان انتئے نرنگ اٹی ءُ۔ او پارے کہ تینا آئین پرغنگ ءِ بچفنگ کن امپورٹڈ حکومت عدلیہ غا جلہو کننگ اٹی ءِ‘ گچین کرفپرسا آئین ءِ پرغنگ اٹی ءُ  ولے نن ہر حال اٹ عدلیہ نا تقدس نا رکھ ءِ کینہ۔ ہیلتھ کارڈ وایلو ڈٹ آتے بند کننگ آن غریب آ باریم ودنگ اٹی ءِ۔
